চুনারুঘাট প্রতিনিধি ॥ চুনারুঘাটে গাছের ডালের সাথে ফাঁস লাগানো অবস্থায় এক যুবকের লাশ উদ্ধার করেছে পুলিশ। উদ্ধার হওয়া লাশটি হচ্ছে মিরাশী ইউনিয়নের কাকাউশ গ্রামের মৃত আব্দুল হকের পুত্র ছালেক মিয়ার (৩২)। মঙ্গলবার রাতে কোন এক সময়ে বাড়ীর পাশে একটি পেয়ারা গাছের সাথে রশি দিয়ে গলায় ফাঁস লাগিয়ে সে আত্মহত্যা করে। গতকাল বুধবার সকালে পরিবারের লোকজন তার লাশ ঝুলন্ত অবস্থায় দেখে স্থানীয় ইউপি চেয়ারম্যানকে অবগত করলে, তিনি পুলিশকে জানান। পরে থানার দারোগা আঃ মালেক এর নেতৃত্বে একদল পুলিশ লাশ উদ্ধার করে মর্গে প্রেরণ করে। এ আত্মহত্যার কারণ জানা যায়নি। এ ব্যাপারে থানায় একটি অপমৃত্যু মামলা হয়েছে।